Paschalis episcopus seruus seruorum dei. Clericis, militibus et ceteris laicis per Gallicanas ecclesias salutem et apostolicam benedictionem. Audiuimus et uix credere potuimus quod confrater noster Eduensis episcopus et archidiaconi eius uel archipresbiteri non iusticia ducti, sed emulatione compulsi uobis interdixerint Vizeliacense cenobium gratia deuotionis adire, aecclesiam introire et ad sepulchrum beatae MARIE, quod in eadem aecclesia celebratur, accedere aut aliquas oblationes opponere. Noua profecto, noua haec est interdictio sacerdotum, cum ad deuotionem uocare, non a deuotione reuocare sacerdotalis officii debitum uideatur. Porro nos interdictum hoc sacerdotali officio dissoluentes, scire uos uolumus quia siue episcopus seu ministri eius nisi ab hac presumptione destiterint, apostolicae sedis indignatione plectentur. Data Laterani III Kal. Nouembris. Pascalis episcopus seruus seruorum dei. Dilecto filio R(enaldo) Virzeliacensi abbati salutem et apostolicam benedictionem. Et diuinarum et humanarum legum institutionibus edocemur et ipsa etiam naturalis ratio nos exhortatur, ut non solum familiares et domesticos, sed uniuersos quoque diligentes nos diligere debeamus. Quia ergo, in Christo fili karissime R(enalde) abbas, dudum Romanae aecclesiae familiaris ac domesticus comprobaris et quia in ipso beati Petri alodio constitutus es, precipua te dilectione complectimur et beati Petri munimine confouemus.